**Stortingets Utdannings- og forskningskomité**

 Oslo, 15.10.2020

**Innspill til statsbudsjett 2021 fra FFA, forskningsinstituttene**

Vi viser til vår anmodning om å møte i komiteens budsjetthøring og vil med dette kommentere regjeringens budsjettforslag Programkategori 07.60 Høgare utdanning og forsking, Kap. 285 Noregs forskingsråd, post 53, Kap. 287, post 57 Basisløyving til samfunnsvitskaplege forskingsinstitutt og Kap. 288, post 73 Oppfølging av internasjonalt samarbeid.

**Budsjettforslaget løfter forskning, kompetanse og innovasjon, men omstillingspotensialet tas ikke ut.**

**FFA har følgende forslag ut over regjeringens budsjettforslag for 2021:**

* Grunnfinansiering til de samfunnsvitenskapelige instituttene må styrkes med 10 mill kr ut over regjeringens forslag på Kunnskapsdepartementets budsjett Kap 287, post 57 Basisløyving til samfunnsvitskaplege forskingsinstitutt. Grønn omstilling og nye samfunnsløsninger krever tverrsektorielt arbeid og tverrfaglig kunnskapsutvikling i samspill, da må bredden av institutter bidra.
* Grunnfinansieringen til forskningsinstituttene må trappes opp til 25% over en 5-års periode. Økningen må rettes mot Langtidsplanens prioriteringer og grønn omstilling for å bygge ny kunnskap før den etterspørres i et marked.
* STIM-EU som differensiert ordning må videreføres i hele programperioden for Horisont Europa slik at instituttene kan opprettholde sin søkeaktivitet mot Horisont Europa. Norske virksomheter trenger instituttene som partner når de skal konkurrere og samarbeide i EUs rammeprogram– samarbeidet senker terskelen og øker deltagelsen for norske virksomheter. Dette gir ikke økte kostnader i 2021, men forutsigbarhet for instituttene.
* PhD-stipender til forskningsinstituttene – InstStip – må videreføres med 25 nye stipendiater i 2021. Bevilgningene på Kap. 285 Noregs forskingsråd, post 53 må styrkes med 29 millioner kroner ut over regjeringens budsjettforslag. Stipendiatstillingene innrettes mot anvendt forskning på samfunnsviktige områder og hvor arbeidslivet etterspør kompetanse.
* Veksten i forskningsmidlene må fordeles via Forskningsrådets konkurransearenaer. For å dekke de økte kostnadene, bør en se på muligheten for endringer i Skattefunn og omdisponering av midler til andre FoU-virkemidler med større effektivitet og addisjonalitet, rettet mot samfunnets grønne skifte.

Ut over Kunnskapsdepartementets budsjett, foreslår vi at komiteen som koordineringsansvarlig for forskning bemerker følgende innspill ut over regjeringens budsjettforslag:

* For å realisere Stortingets mål om nødvendige langsiktige omstillinger i næringsliv og samfunn, må myndighetenes forskningsinnsats gjennom Forskningsrådet trappes opp ytterligere i en overgangsfase. Departementer som investerer en liten andel i forskning[[1]](#footnote-2), bør øke FoU-andelen i sitt budsjett. Langsiktige investeringer i velferdssystemet eller infrastruktur krever ny kunnskap om morgendagens behov og løsninger.
* Bevilgningene til næringsrettet forskning i Forskningsrådet bør styrkes med 300 millioner kroner ut over regjeringens budsjettforslag på Kap. 920 Norges Forskningsråd, post 50. Økningen må forutsette samarbeid mellom bedrifter og FoU-miljø for å sikre næringsrelevans, forskningskvalitet og kunnskapsspredning av forskningen.

**Vekst i forskning og internasjonalt FoI-samarbeid styrker Norges omstillingskraft**

FFA er glad for at regjeringen i forslag til Statsbudsjett 2021 øker totalbevilgningen til FoU fra 2020 med 2 mrd kr, til 1,1% av BNP. FFA vil framheve regjeringens satsing på Grønn Plattform, europeisk forsknings- og innovasjonssamarbeid og økningen i grunnfinansiering til de teknisk-industrielle instituttene som viktige elementer. for å booste kunnskapsutvikling for grønn konkurransekraft og nye arbeidsplasser. Forskningsinstituttene samarbeider tett med virksomhetene i denne omstillingen.Vekst i bevilgningen til FoU er viktig i den fasen Norge og verden er inne i, hvor vi skal håndtere store samfunnsutfordringer og omstille næringsliv og velferdssystem i en bærekraftig retning. I det lyset er den samlede økningen i bevilgningen til Forskningsrådet foruroligende liten.

Effektene av korona-pandemien slår inn for deler av næringslivet og for forskningsinstituttene også i 2021. Tiltakspakkene som er innført i 2020 har god effekt både i næringslivet og forskningsinstituttene. Grønn Plattform som skal gå over 3 år er særdeles viktig for å booste kunnskapsutvikling for grønn konkurransekraft og nye arbeidsplasser. Forskningsinstituttene samarbeider tett med virksomhetene i denne omstillingen.

Regjeringen foreslår å øke grunnfinansieringen til de tekniske-industrielle instituttene med 50 mill kr og til miljøinstituttene med 10 mill kr. Veksten er et viktig skritt i for at forskningsinstituttene skal utvikle langsiktig kunnskap. Den grønne omstillingen krever tverrsektorielt samarbeid og tverrfaglig kunnskapsutvikling, teknologiutvikling må gå hånd-i-hånd med organisasjons- og samfunnsvitenskap for at ny teknologi skal tas i bruk og samfunnsgevinsten tas ut. For fullt ut å ta ut kraften som instituttene representerer for omstilling, må grunnfinansiering også til de samfunnsvitenskapelige instituttene styrkes og grunnfinansieringen må trappes opp til 25% over en 5-års periode.

Langtidsplanen og regjeringens Strategi for instituttpolitikk sier at en skal utnytte instituttenes kapasitet til rekrutteringsstillinger bedre. I 2016 og 2017 ble hhv 20 og 25 rekrutteringsstillinger øremerket forskningsinstituttene for å øke rekruttering på områder hvor instituttene har sin styrke og for å utdanne stipendiater for et arbeidsliv utenfor akademia. Stipendiater som har sitt arbeidssted i instituttene er attraktive for bedrifter og offentlige virksomheter. Nye rekrutteringsstillinger øremerket forskningsinstituttene i 2021, vil stipendiatene ha ståsted i anvendt forskning og samarbeide med bedrifter og offentlige virksomheter under utdanningen. Stipendiater i instituttsektoren skal alltid være tilknyttet et universitet som gir doktorgraden.

Det er positivt for Norges grønne skifte at regjeringen nå satser på norsk deltagelse i EUs forskning- og innovasjonsprogram Horisont Europa og at ambisjonen for deltagelse øker fra 2,5% til 3,0%. Forskningsinstituttene er den viktigste norske samarbeidspartneren for virksomhetene og senker terskelen for å konkurrere og samarbeide i EU. Kommisjonen dekker kun 60% av forskningsinstituttenes kostnader, det forutsettes nasjonal grunnfinansiering som dekker resten. Norske institutter har i gjennomsnitt 10% grunnfinansiering. Den differensierte STIM-EU ordningen som ble innført for 2019 og 2020 gir opp mot full kostnadsdekning for instituttene. Den er nødvendig for at instituttene fortsatt kan være en motor i norske virksomheters EU-deltakelse slik at Norge får den fulle nytten av å delta.

Vi mener det er viktig at regjeringen øker takten i oppfølging av Langtidsplanen for forskning og høyere utdanning. I lys av samfunnets omstillingsbehov mot lavutslipp og bærekraft, foreslår vi omdisponeringer for størst mulig samfunnseffekt av samfunnets investeringer i forskning. To uavhengige evalueringer sier at effekten av Skattfunn er størst når midlene rettes mot SMB'er. Provenyeffekten av Skattefunn har økt fra 1,5 mrd NOK i 2014 til 5 mrd NOK i 2019. Skattefunn er rettighetsbasert, ingen krav til innretning og lave krav til kvalitet. FFA mener en må omdisponere Skattefunn-midler med dokumentert lav effekt til mer målrettede FoU-ordninger som gir større dokumentert effekt for innovasjon og omstilling. En slik dreining av forskningsmidlene vil også føre til økt kvalitet i forskningen, vil gjøre at kunnskapen blir tilgjengelig for andre virksomheter og dermed bidra til økt verdiskaping og omstilling.

Vennlig hilsen

*Agnes Landstad*

Daglig leder FFA

*Forskningsinstituttenes Fellesarena organiserer de 36 selvstendige forskningsinstituttene som fyller kriteriene for basisbevilgning fra Forskningsrådet, til sammen 6500 årsverk og 11 mrd kr i årlig omsetning, derav 1,2 mrd kr fra utlandet.*

1. [Prop. 1 S Kunnskapsdepartementet](https://www.regjeringen.no/contentassets/4e62136236634bea8438652ad54d299d/nn-no/pdfs/prp202020210001_kddddpdfs.pdf), s.256 [↑](#footnote-ref-2)